喜雨赋
傅亮 (NanBei)
唯二仪之顺动，数有积而时偏，垫襄陵于唐籍，戚云汉于周篇。匪叔叶之或遘，在盛王其固然，伊元嘉之初载，肇休明于此年。懿玉烛之方熙，愠积阳之独愆，涸源泉于井谷，委嘉颖于中田。嗟我皇之翼翼，怅临朝而辍娱。踵冲谦于禹汤，协至诚于在余。且东作之未晏，庶雨露之夙濡，遵县子之徙廛，尤鲁侯之焚巫，祗桑林之六祷，修季宰之再雩，诚在幽其必贯，感何远而不孚。聆晨鹳于高垤，侯宵毕于天隅。发层云于触石，晦重阳于八区，春霆殷以远响，兴雨霈而载涂。洒丰浸于中畴，覃馀润于嘉蔬。殷啬人于菑亩，衍将繁于中衢，嗣良颂于多稔，兆嘉梦于维鱼。矧其臣之逢运，又均休而等虞，陶曲成于暮稔，念归驾于董疏。